വ്യാജ ദിര്ഹം കാണിച്ച് തട്ടിപ്പ് ഡ്രൈവറുടെ അഞ്ചുലക്ഷം രൂപ പോയി തൃക്കരിപ്പൂര്: ദിര്ഹം കാണിച്ച് തട്ടിപ്പ് നടത്തി ഉത്തരേന്ത്യക്കാര് ചെറുവത്തൂര് കാടങ്കോട് സ്വദേശികളായ ദമ്ബതിമാരുടെ അഞ്ചുലക്ഷം രൂപയുമായി മുങ്ങി. നൂറുരൂപക്ക് പകരം ദിര്ഹം നല്കിയാണ് ഇവരെ കെണിയില് വീഴ്ത്തിയത്. ഓട്ടോ ഡ്രൈവര് അബ്ദുല് ഹനീഫ 31, ഭാര്യ സൗദ 27 എന്നിവരുടെ അഞ്ചുലക്ഷം രൂപയാണ് നഷ്ടപ്പെട്ടത്. ചെറുവത്തൂരില് ഓട്ടോയുടെ ലോണ് അടക്കാന് ചെന്നപ്പോഴാണ് ഹനീഫ ഇതര സംസ്ഥാന സ്വദേശിയെ പരിചയപ്പെട്ടത്. തെന്റ കൈയില് എട്ടു ലക്ഷം രൂപക്കുള്ള ദിര്ഹം ഉണ്ടെന്നും അഞ്ചു ലക്ഷം രൂപ കിട്ടിയാല് കൈമാറുമെന്നുമാണ് ഇയാള് ഡ്രൈവറോട് പറഞ്ഞത്. പണ്ടം പണയപ്പെടുത്തിയും മറ്റുമാണ് പണം കണ്ടെത്തിയത്. യഥാര്ഥ ദിര്ഹമാണ് ആദ്യം കൈമാറിയത്. ശനിയാഴ്ച വൈകീട്ട് തൃക്കരിപ്പൂര് ഡോ. സാംബ ഷെട്ടി റോഡില് വെച്ചാണ് കൈമാറ്റം നടന്നത്. വെളിയിലേക്ക് കാണാവുന്ന തരത്തില് പ്ലാസ്റ്റിക് കവറില് നന്നായി പൊതിഞ്ഞാണ് ദിര്ഹം കൈമാറിയത്. ശേഷം ഹിന്ദിക്കാരന് റെയില്വേ സ്റ്റേഷെന്റ പിന്നിലൂടെ പണവുമായി കടന്നു. ആളൊഴിഞ്ഞ സ്ഥലത്തുവെച്ച് തുറന്നുനോക്കിയപ്പോള് മുകളിലും താഴെയും ഒഴിച്ചുള്ളവ കടലാസുകളായിരുന്നു. അരികുകള്ക്ക് ദിര്ഹം കെട്ടുപോലെ സമര്ഥമായി നിറം കൊടുത്തിരുന്നു. തട്ടിപ്പിനിരയായ യുവാവ് ചന്തേര സ്റ്റേഷനില് പരാതി നല്കിയിട്ടുണ്ട്.